remissie van dootslage
maximilian par la grace de dieu esleu empereur tousjours
auguste roy de germanie de hongrie dalmatie de croatie etc
et charles par la mesme grace archiducz daustrie prince
despaignes de deux cecilles de jerusalem etc ducs de
bourgogne de lothier de brabant de stier de karente de craniole de
lembourg de luxembourch et de geldres contes de flandres
de habsbourg de tyrol de phierrete de kiburg dartois de bourgogne
palatins de haynnaut de hollande de zeellande de namur et de
de zuytphen marquis du saint empire et de burgauw
lantgraves delzate seigneurs de frise des marches desclavonie
de portenauv de salins et de malines savoir faisons
a tous presens et advenir nous avoir receu lumble supplication
de jaques seigneur de lisques contenant comment le xvije jour du
mois de juing ledit suppliant le seigneur de fallaix claude de byssy
loys de renel et leurs complices en notre ville de bruexelles
partirent du soir environ xj ou xij heures de lostel dudit
faillaix en intention de aller passer tamps en la maison
dune femme publique que len dit la grande hollandoize lez
les estuves de pollepelle et venans devant ladite maison
hurterent a la porte dicelle et requerent y entrer a quoy
ladite hollandoize respondy quilz ny entreroient et ledit
remonstrant et sesdits complices dirent que dont romperoient ilz
ladite porte et pour ce faire lapprocherent mais ils
oyrent bruyt daucuns compaignons estans ou baz de
ladiite maison qui monterent en hault lesquelz tost aprez
ou aucun deulx jetterent pierres apres icellui remonstrant
et sesdits complices et firent leur effort de les touchier et
bleschier a loccasion de quoy ung nomme tristram serviteur
dudit seigneur de faillaix savanca doner ung cop de pit contre
ladite porte sans la rompre et lors ledit seigneur de faillaix recouvra
contre ladite porte qui estoit coppee par le mylieu et lentreouvrit
de sorte que ung homme en se mettant sur ses mains y povoit
entrer sy savanca ledit loys de renel et y entra et y
trouva ung des compaignons de dedens ja descendu pour
deffendre ladite porte lequel pour ce faire rua ung coup aprez
ledit renel lequel il failly et lors ledit renel pour la seurete
de sa personne rua aprez lautre et le toucha mais il ne
scet en quel lieu et lors sescrya ledit compaignon disant
monseigneur lescuyer pardonnez moy mais en ce disant il empoigna
ledit renel par le coullet que lors ledit renel pour sa seurette
comme dessus lembracha et le jetta sur ung bancq ce compaignon
se releva et de rechief sailly ou col dudit renel et lors ledit
renel pour sen deffendre lui donna encoires ung coup de dage
sans bonnement aussy savoir en quel lieu ce compaignon
se releva et de rechief lors querant senschaper sailly de
la maison et le rencontra ledit suppliant lequel ayant oy le
debat de renel et ne savoit comme il luy estoit donna a ce
compaignon ung coup de rapiere renel meu de chaleur
monta en hault pour savoir qui estoient les aultres qui leur
avoient jette de pierres et trouva ung autre compaignon
avec trois femmes communes auquel ledit renel se parforcha
donner de sa dage a quoy il failly au moyen de ce que le compaignon se
jetta de laval de la montee et le rencontra ledit remonstrant qui rua
aprez luy ne scet s il le toucha et puis le trouva le seigneur de faillaix
lequel luy rua deux coupz de taille de sa daghe et ung cop d estocq
sans savoir a la verite s il le blescha ne en quel endroit et ainsy
que byssy pensoit entrer en ladite maison le premier compaignon qui
avoit este bleschie le hurta si rudement qu il le desmarcha deux
ou trois pas et que ledit compaignon mesmes en tumba et ne luy
feist ledit bissy riens mais entra en ladite maison et venant aux
degrez pour suyr les dessus nommez trouva le second desdits compaignons
qui le requist le laisser passer ce quil feist puis rencontra ce
compaignon ung benedictus le sauvaige serviteur dudit byssy
lequel semblablement le laissa passer et tost aprez entendirent
que lung de ces compaignons bleschiez nomme jeannijn de mol filz
de loste du pourcelet dudit bruxelles termina de vie par mort
dont ledit remonstrant a este et est amerement desplaisant et
doubtant rigeur de justice il sest absente de notre dite ville
de bruxelles et pays de brabant ou il nozeroit retourner
ains conviendroit audit remonstrant laisser ses parens et amys
et aussy a son grant regret notre service comme il dist se notre
grace ne luy est sur ce impartie dont attendu ce que dist est
et que par infortune et non de propoz delibere ledit meschief
est advenu et que en autres choses jusques ores ledit suppliant
est bien renomme et navoit commis cas deshonneste il nous
a tres humblement supplie et requis pour ce est il que nous
ces choses considerees audit jaques de lisques suppliant inclinans
a sa dicte requeste avons ou cas dessusdit quite remis et pardonne
quittons remectons et pardonnons de grace especial par ces presentes le cas et homicide
dessus declaire ensemble toute peyne et offence corporele
criminele et civile en quoy pour raison et a loccasion dicelluy cas
il peult avoir offence et estre encourru envers nous et
justice et lavons quant a ce remis et restitue remettons
et restituons a ses bonne fame et renommee au pays et a ses
biens non confisquez saucuns en a tout ainsy quil estoit
auparavant ladvenue dudit cas en imposant sur ce silence
perpetuele a notre procureur general de brabant et a tous noz
officiers quelzconques satisfaction faicte a partie interessee
premierement et avant tout euvre se faicte nest et elle y chiet
civilement tant seullement sy donnons en mandement
a nos amez et feaulz les chancellier et gens de notre conseil
en brabant qui appelle ceulx qui pour ce seront a appeller ils
procedent bien et deuement a la verification et interinement
de cesdites presentes et ce fait ilz et tous autres noz officiers
et justiciers quelzconques cui ce regardera ou leurs
lieutenants et chacun deulx endroit soy et sy comme a luy
appertiendra facent seuffrent et laissent ledit suppliant
de notre presente grace et remission ensemble de tout le contenu
en sesdites presentes selon et par la maniere dicte plainement paisiblement
et perpetuelement joyr et user sans luy faire mectre
ou donner ne souffrir estre fait mis ou donne ores ne
ou temps advenir aucun destourbier ou empeschement
au contraire ains se son corps ou ancuns de ses biens
sont ou estoient pour se prins saisiz arrestez ou empeschez
les mectent ou facent mectre tantost et sans delay
a plaine et entiere delivrance car ainsy nous plaist
il et affin que ce soit chose ferme et estable a tousjours
avons ces presentes fait seeller de notre seel sauf toutesvoyes
en aultres choses notre droit et autruy en toutes donne
en notre cite dausbourg le xxviije jour du mois de juing
lan de grace mvc et dix et des regnes de nous empereur
assavoir de germanie le xxve et de hongrie etc le xxje et ainsy
avoit escript sur le reploy par lempereur mon seigneur et larchiduc
et signe h de hane et encoires visa et sigillata
de expresse mandato domini imperatores
collationne a l’original
par moy
n. strate $$